Nordea og DNB går nu sammen og samler kræfterne og derved skabe en ny bank i Baltikum med nordiske rødder.

De to banker får lige stor stemmeret i den sammenlagte bank, men ejerandelene vil være forskellige og afspejle den relative egenkapitalværdi af deres respektive bidrag til den nye bank ved transaktionens gennemførelse, fremgår det af en meddelelse torsdag morgen.

Transaktionen er betinget af myndighedernes godkendelse og ventes gennemført i andet kvartal 2017.

Begge banker fortsætter deres aktiviteter uafhængigt af hinanden, indtil alle de nødvendige godkendelser er på plads.

- Med sin viden om det baltiske marked og tætte samarbejde med kunderne kombineret med udviklingen af digitale løsninger har Nordea over årene opbygget en solid og succesrig bank i de baltiske lande og indtager nu er stærk position som nummer tre i Baltikum, siger Inga Skisaker, leder af Banking Baltic Countries i Nordea.

Endnu større geografisk tilstedeværelse

Ifølge de to finanshuse kan den nye bank blandt andet få gavn af Nordeas position inden for storkundesegmentet, mens DNB har skabt sig en position inden for segmentet med små og mellemstore virksomheder.

Begge banker er også fortrøstningsfulde ved, at den nye bank med de sammenlagte aktiviteter vil få en endnu større geografisk tilstedeværelse i regionen med Nordeas position i Estland, DNB's position i Litauen og begge bankers position i Letland.

Nordea og DNB har henholdsvis 1300 og 1800 medarbejdere i Baltikum samt aktiver for henholdsvis 8 mia. euro og 5 mia. euro.

- Den nye bank vil være bedre rustet til at møde den stigende konkurrence i regionen og udnytte sin størrelse til at blive hovedbank for flere virksomheder, kunder og partnere i de baltiske lande, siger Mats Wermelin, leder af Baltic Division i DNB.